Nõukogu otsus,

8. mai 2000,

mis käsitleb ühenduse nimel merepiirkondade ökosüsteemide ja bioloogilise mitmekesisuse kaitsmist ja säilitamist käsitleva Kirde-Atlandi merekeskkonna kaitse konventsiooni uue V lisa ja vastava 3. liite heakskiitmist

(2000/340/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 175 lõiget 1 koos artikli 300 lõike 2 esimese lausega ja lõike 3 esimese lõiguga,

võttes arvesse komisjoni ettepanekut [1],

võttes arvesse Euroopa Parlamendi arvamust [2]

ning arvestades järgmist:

(1) Ühendus on vastavalt otsusele 98/249/EÜ [3] Kirde-Atlandi merekeskkonna kaitse konventsiooni osaline.

(2) Kirde-Atlandi merekeskkonna kaitse konventsiooni eesmärk on ära hoida ja likvideerida reostust ning kaitsta merepiirkondi inimtegevuse kahjulike mõjude eest. See konventsioon jõustus 25. märtsil 1998.

(3) Kirde-Atlandi merekeskkonna kaitse täitevorgan (Kirde-Atlandi merekeskkonna kaitse komisjon) võib võtta vastu konventsiooni muudatusi, sealhulgas uusi lisasid ja liiteid. Kirde-Atlandi merekeskkonna kaitse komisjon on vastu võtnud uue, V lisa, mis käsitleb merepiirkondade ökosüsteemide ja bioloogilise mitmekesisuse kaitsmist ja säilitamist, ning sellest tuleneva 3. liite, ning kokkuleppe, mis käsitleb V lisa teatavate mõistete tähendust.

(4) Keskkonna kvaliteedi säilitamine, kaitsmine ja parandamine, sealhulgas looduslike elupaikade ning looma- ja taimeliikide säilitamine ja bioloogilise mitmekesisuse kaitsmine on üks põhieesmärk, millel on üldine kasu ja mida ühendus püüab vastavalt asutamislepingu artiklile 174 saavutada. Kirde-Atlandi merekeskkonna kaitse konventsiooni uus, V lisa võib selle eesmärgi saavutamisele kaasa aidata.

(5) Ühendus on V lisaga hõlmatud valdkonnas vastu võtnud meetmeid. Seetõttu tuleks selles valdkonnas võtta rahvusvahelised kohustused.

(6) V lisa eesmärgid täiendavad nõukogu 2. aprilli 1979. aasta direktiivi 79/409/EMÜ (loodusliku linnustiku kaitse kohta) [4] ja nõukogu 21. mai 1992. aasta direktiivi 92/43/EMÜ (looduslike elupaikade ning loodusliku loomastiku ja taimestiku kaitse kohta) [5] eesmärke. Nimetatud direktiivid näevad ette ühenduse raamistiku elupaikade ja liikide kaitsmiseks nende direktiividega hõlmatud geograafilistes piirkondades. V lisa vastuvõtmine ühenduse poolt ei piira nende direktiivide rakendamist.

(7) Komisjon osales V lisa üle peetud läbirääkimistes kooskõlas nõukogu otsustega, mis käsitlevad Kirde-Atlandi merekeskkonna kaitse konventsiooni läbirääkimisdirektiive.

(8) Ühendus peaks kiitma heaks Kirde-Atlandi merekeskkonna kaitse konventsiooni V lisa (sealhulgas vastava 3. liite),

ON VASTU VÕTNUD JÄRGMISE OTSUSE:

Ainus artikkel

1. Käesolevaga kiidetakse ühenduse nimel heaks Kirde-Atlandi merekeskkonna kaitse konventsiooni V lisa (sealhulgas vastav 3. liide).

Nimetatud V lisa tekst on lisatud käesolevale otsusele.

2. Komisjon peab teatama Kirde-Atlandi merekeskkonna kaitse komisjoni lõikes 1 osutatud heakskiidu andmisest.

Brüssel, 8. mai 2000

Nõukogu nimel

eesistuja

E. Ferro Rodrigues

[1] EÜT C 158, 4.6.1999, lk 1.

[2] Arvamus on esitatud 27. oktoobril 1999 (Euroopa Ühenduste Teatajas seni avaldamata).

[3] EÜT L 104, 3.4.1998, lk 1.

[4] EÜT L 103, 25.4.1979, lk 1. Direktiivi on viimati muudetud direktiiviga 97/49/EÜ (EÜT L 223, 13.8.1997, lk 9).

[5] EÜT L 206, 22.7.1992, lk 7. Direktiivi on viimati muudetud direktiiviga 97/62/EÜ (EÜT L 305, 8.11.1997, lk 42).

--------------------------------------------------